Komission kertomus neuvostolle 2C-I:stä, uusista synteettisistä huumausaineista hyväksytyn yhteisen toiminnan (97/396/YOS) mukaisesti /* KOM/2003/0258 lopull. */





KOMISSION KERTOMUS NEUVOSTOLLE 2C-I:stä, uusista synteettisistä huumausaineista hyväksytyn yhteisen toiminnan (97/396/YOS) mukaisesti 1. Euroopan komissio sai Euroopan huumausaineiden ja niiden väärinkäytön seurantakeskukselta (EMCDDA) 8. huhtikuuta 2003 kertomuksen 2C-I:n (2,5-dimetoksi-4-jodifenetyyliamiini) riskien arvioinnista. Kertomuksen nimi on "Report on the Risk Assessment of 2C-I in the Framework of the Joint Action on New Synthetic Drugs". Kertomus riskien arvioinnista laadittiin EMCDDA:n tiedekomitean, jäsenvaltioiden ja komission edustajien sekä Europolin ja Euroopan lääkearviointiviraston 31.3.-1.4.2003 pitämän kokouksen jälkeen. Horisontaalinen huumausainetyöryhmä oli vaatinut riskien arviointia 12. joulukuuta 2002 uusista synteettisistä huumausaineista 16. kesäkuuta 1997 hyväksytyn yhteisen toiminnan säännösten mukaisesti. 2C-I ilmoitettiin toukokuussa 2002 virallisesti uudeksi synteettiseksi huumausaineeksi uusista synteettisistä huumausaineista hyväksytyn yhteisen toiminnan 3 artiklan mukaisesti. 2. Yhteisen toiminnan 5 artiklassa säädetään, että kuukauden kuluessa kertomuksen laatimisesta neuvostolle voidaan esittää aloite uuden synteettisen huumausaineen valvontatoimenpiteistä, tai "jos komissio katsoo, että on tarpeetonta esittää aloite..., se antaa neuvostolle selvityksen kannastaan". 3. Yhteisen toiminnan 1 artiklassa säädetään, että "yhteisen toiminnan tavoitteena on uusia synteettisiä huumausaineita koskevan nopean tiedonvaihtojärjestelmän luominen ja niihin liittyvien riskien arviointi, jotta jäsenvaltioissa sovellettavia psykotrooppisten aineiden valvontatoimenpiteitä voitaisiin soveltaa myös uusiin synteettisiin huumausaineisiin". 4. Yhteisen toiminnan 4 artiklan 1 kohdassa säädetään, että "EMCDDA kutsuu jäsenvaltion tai komission pyynnöstä kokoon jäsenvaltioiden nimittämillä asiantuntijoilla laajennetun tiedekomitean johdolla pidettävän erityiskokouksen, johon kutsutaan myös komission, EDU:n ja Euroopan lääkearviointiviraston edustajat. Tämä komitea arvioi uusien synteettisten huumausaineiden käyttöön ja laittomaan kauppaan liittyviä mahdollisia riskejä, mukaan lukien terveydelliset ja sosiaaliset riskit, sekä niiden kieltämisestä johtuvia mahdollisia seurauksia". 5. Komissio on tutustunut kertomuksen päätelmiin ja toteaa seuraavaa: 5.1. Amerikkalainen kemisti Shulgin kuvaa 2C-I:n synteettisen valmistusprosessin kirjassa "DIHKAL". Valmistus kestää kauan ja vaatii erityisiä laitteita ja sopivan ympäristön. 2C-I:llä ei ole toistaiseksi lääketieteellistä tai teollista käyttötarkoitusta. 5.2. 2C-I:n ei ole ilmoitettu olevan osallisena yhdessäkään kuolemantapauksessa eikä sellaisissakaan myrkytystapauksissa, jotka eivät ole johtaneet kuolemaan. 5.3. Ei ole saatu minkäänlaista tietoa 2C-I:n laajamittaisesta tuotannosta, levityksestä ja/tai laittomasta myynnistä taikka järjestäytyneen rikollisuuden osuudesta tällaisissa toimissa. Kaksi jäsenvaltiota on ilmoittanut vuonna 1999 kumpikin yhdestä tapauksesta, jossa 2C-I:tä on valmistettu pieniä määriä pienessä keittiönkaltaisessa laboratoriossa. 5.4. Neljä jäsenvaltiota on ilmoittanut muutamasta määrällisesti hyvin pienestä 2C-I:n takavarikosta. Kaksi näistä takavarikoista tehtiin 5.4 kohdassa mainitussa keittiönkaltaisessa laboratoriossa. Viimeinen takavarikko tehtiin vuonna 2002. 5.5. Toistaiseksi ei ole tietoja 2C-I:n yleisestä toksisuudesta, lisääntymistoksisuudesta tai neurotoksisuudesta eikä mutageenisesta potentiaalista ja karsinogeenisesta potentiaalista ihmisillä tai eläimillä. 5.6. Toistaiseksi ei ole todisteita haitallisista sosiaalisista vaikutuksista eikä siitä, että 2C-I:n käyttö aiheuttaisi esimerkiksi häiriökäyttäytymistä, omaisuusrikoksia tai väkivaltaa. 6. Yksinomaan 2C-I:n riskien arviointia koskevan kertomuksen perusteella ja oikeasuhteisuuden periaatetta noudattaen komissio toteaa, ettei toistaiseksi ole aiheellista tehdä neuvostolle aloitetta 2C-I:n saattamiseksi valvontatoimenpiteiden piiriin EU:n tasolla uusista synteettisistä huumausaineista hyväksytyn yhteisen toiminnan 5 artiklan 1 kohdan mukaisesti. Komissio kuitenkin kehottaa EMCDDA:ta ja Europolia valvomaan edelleen 2C-I:n viihdekäytön suuntauksia osana yhteiseen toimintaan liittyvää ennakkovaroitusjärjestelmää ja ilmoittamaan mahdollisista löydöistään horisontaaliselle huumausainetyöryhmälle, varsinkin jos ne saavat todisteita uhasta kansanterveydelle tai sosiaalisista riskeistä.